Apostaţi contemporani 

de ieroschimonah Hrisostom 

întâlneşti deseori în viaţă oameni care purtaţi de valuri încoace şi-n colo, îngrijoraţi doar de bucata de 
pâine şi de confortul familiei îşi topesc zilele în dulceaga rutină a bucuriei de a exista. Nu-şi ostenesc 
inima cu durerile altora, nu-şi pun întrebări dezmorţitoare, nu-şi frământă sufletul cu tainice zbateri: 
plutesc inert în toropeala traiului molcom şi fără probleme. Ei bine, aceşti apostaţi contemporani sunt tot 
mai mulţi printre creştinii zilelor noastre; creştini de circumstanţă, oameni care au devenit creştini prin 
descendenţă, iar nu prin asumarea conştientă a ostenelilor sfinţitoare în viaţa personală şi socială, atât de 
proprii adevăratului creştin. 

Ne întrebăm oarecum retoric, dar cuprinşi de o adâncă durere a inimii: oare generaţiile veacului 
nostru nu mai poartă într-însele sămânţa adevărului, nu-şi mai preţuiesc ele zestrea chemării la viaţa 
creştină, zestre scump apărată şi cu sânge pecetluită de strămoşii noştri? S-a stins oare din firea neamului 
nostru scânteia sfintelor năzuinţe, izbucnirea mucenicească împotriva fărădelegii care ne sfărâmă puterile, 
cocoţată la tribuna dreptăţii? Oare românul şi-a uitat cu totul vocaţia sfinţeniei, puterile neşovăitoare în 
lupta cu păcatul? Oare a pierdut cu totul dorinţa unei alte ordini, alta decât cea impusă omenirii de mai 
marii lumii, cu sprijinul politic al vânzătorilor de neam şi ţara? 

Iată întrebări care ar trebui să zguduie tihna ruşinoasa a fiecărui român şi a fiecărui creştin, întrebări 
pe care dacă noi, fiecare în parte, nu ni le punem, vom pieri ca neam şi creştini. Sunt întrebări cu care ne 
vor judeca în faţa lui Dumnezeu, atât înaintaşii, cât şi urmaşii noştri, sunt întrebări care, cândva, la 
judecata neamurilor ne vor acuza ca le-am lăsat fără răspuns din cauza sfâşietoarei ignorante care ne 
macină existenţa. 

Chipurile apostaziei pot fi dulci sau amare 

Dar poate unii nedumeriţi se întreabă: „De fapt, care-s primejdiile care ne pândesc, cum ne atacă, 
unde ţintesc, unde sfârşesc etc?" 

Primejdiile simt multe. Chipurile lor sunt şi mai multe. Unele-s dulci, altele amare. Unele resping, 
altele atrag, în funcţie de formele pe care le îmbracă şi de dispoziţia fiecăruia în parte de a se lasă momit. 
Dar, totuşi, cel mai bine le cunosc, pentru că se luptă cu ele, cei care duc viaţa adevărat creştineasca; cei 
ce nu se tem de durerile vieţuirii creştine; cei ce râvnesc bucuriile suferinţei, care nu cochetează cu 
poruncile aspre ale Evangheliei, ci le împlinesc cu sfânta lor râvnă, fără viclene concesii moderniste şi 
ecumniste. 

Mergând pe firul problemei, cred că cea mai înspăimântătoare primejdie, atât pentru toţi creştinii, 
cât şi pentru fiecare în parte, este apostazia. Exista astăzi mai mult ca oricând o mentalitate şi o societate 
cu o uimitoare predispoziţie spre apostazie. Dar ce fel de apostazie? Este ea identica cu apostazia primelor 
secole creştine, aşa cum apare ea din manualele de istorie bisericeasca şi din Vieţile Sfinţilor? Numai 
parţial. Se aseamănă cu cea istorica, pentru că dezbină de Hristos, de Biserica, de mântuire. Dar apostazia 
vremurilor noastre, pe lângă formele clasice de afirmare, prezintă şi chipuri noi, „atrăgătoare", 
„binevoitoare", „umaniste şi ocrotitoare". Vechea apostazie era tiranică, grosolană, dar mai ales făţişă, 
astfel incit iţi solicita împotrivirea, dârzenia, capacitatea de rezistenţă, dându-ţi posibilitatea de-a o 
identifica direct şi implicit, de a o contracara. Presiunile fiind de natură externă, torturile vizând 
distrugerea fizică a creştinului, sufletul îşi păstra o anumită independenţă şi putere de răzvrătire, ceea ce 
era, şi este, fundamental important pentru un creştin în lupta cu păcatul şi cu apostaziile vremii. 

Apostazia lucrează în noi precum cariul în lemn 



Dar astăzi? Apostazia în forme dintre cele mai rafinate este omniprezenta şi se insinuează hoţeşte în 
fiecare din noi şi în fiecare ungher al societăţii. Chiar şi prin casnicii noştri, adeverind cuvântul 
Evangheliei, apostazia lucrează răbdătoare în noi precum cariul în lemn. 

Dar asta nu înseamnă că nu ne putem împotrivi ei. 

Având în vedere că apostazia se strecoară în inimile noastre prin trup şi prin suflet, pe acestea se 
cuvine să le păzim mai întâi. Această păzire creştinii o numesc înfrânare. Ne înfrânăm împotriva fiecărui 
păcat. Ne folosim de înfrânare împotriva tuturor păcatelor cu care ne ispiteşte societatea contemporană 
apostată. 

Trebuie să ştim însă că cei mai feriţi de apostazie sunt creştinii care, zilnic, îşi hrănesc sufletele nu 
cu ziare sau televiziune, nu cu preocupările deşarte ale acestei lumi, nu cu îmbuibare, desfrânare, slavă 
deşartă sau lăcomia banilor, ci care se hrănesc cu iubirea lui Dumnezeu, cu citirea neobosită a Sfintei 
Evanghelii şi a Vieţilor Sfinţilor, cu meditarea la cuvintele Sfinţilor Părinţi, care dau vigoare şi bărbăţie 
sufletului spre a se împotrivi păcatului şi apostaziei. 

O teologie "umanistă ", socială şi conciliantă 

Hărţuiala vine astăzi din toate direcţiile, cu paşi de pisică, iar păcatul loveşte cu iuţime de fulger. Nu 
iartă pe nimeni. Nici pe preşedinte, nici pe primar, nici pe deputat, nici pe savant, nici pe omul de rând - 
absolut toţi suntem încercaţi de păcate. 

Unii vor fi crezând că lepădarea de Hristos e mai iertătoare cu întâistătătorii Bisericii, că apostazia 
aceasta generală ocoleşte conştiinţele prelaţilor noştri, arhierei şi clerici. 

Ei bine, nu-i chiar aşa. Nimeni nu este infailibil în faţa rătăcirilor moderne. Lepădarea sau apostazia, 
astăzi ca şi întotdeauna, poate să ia chiar şi chipul lui Hristos, chip paşnic şi blând, conciliant şi iubitor, 
întâlnim acest chip atât în conferinţe pan-ortodoxe, în alianţe „de pace", în bănci ale "religiilor", în 
fundaţii cu caracter ecologist sau umanist, în întruniri, mitinguri şi dezbateri cu scopuri, desigur, dintre 
cele mai "nobile". 

Oare acesta să fie chipul lui Hristos? Cu siguranţă nu. Oare pentru aceasta s-a întrupat, răstignit şi 
înviat Hristos? Pentru concesii, compromisuri şi calcule meschine, pentru progres, confort, pentru 
diplomaţie sau pentru „o lume mai bună" şi „pace între popoare"? 

Dar orice drept-credincios ştie că răspunsul este nu. Dacă mă mântuiesc prin bunăstare de ce mai 
postesc, de ce mă mai înfrânez, de ce să mă mai nevoiesc? Dacă mă mântuiesc prin „progres" şi „ordine 
socială" înseamnă că strămoşii noştri care n-au cunoscut „progresul" şi nici „ordinea socială" modernă nu 
s-au mântuit. 

Aceasta teologie "umanistă", socială şi conciliantă, pune accentul pe acest veac, spre bucuria 
trecătoare a trupului, dar întristează sufletul, căci răpeşte ortodoxului dorirea şi aşteptarea vieţii veşnice. 
A fost sesizată şi aspru criticată de marii sfinţi nevoitori ai Bisericii Ortodoxe (în vremea noastră de 
Sfinţii Teofan Zăvoritul, Ignatie Briancianinov, Ioan Iacob Hozevitul, Pavel Florenski, Ioan Maximovici, 
Serafim Rose, Iustin Popovici, Paisie Aghioritul etc.) cât şi de gânditori ortodocşi precum Dostoievski, 
Leontiev etc. 

Omul - un „bun " al unei oligarhii comerciale 

Acest „umanism universalist", la origine catolico-protestant, cu îndepărtate ecouri din lumea Greciei 
antice (Protagoras: „omul este măsura tuturor lucrurilor"), care-1 pune pe om deasupra tuturor lucrurilor, 
este încurajat şi întreţinut inconştient de noi toţi, iubitori ai simţurilor şi aserviţi „societăţii de consum". 



Dar ce este această „societate de consum" e foarte bine să ştim, ca să fim prevăzători. E societatea 
care-1 transforma pe om într-un „bun" al unei oligarhii comerciale. E societatea care a făcut din marketing 
unicul ei principiu: religios, moral, social. 

Trebuie sa recunoaştem că omul zilelor noastre, nu face diferenţă dintre social şi moral. Dacă un 
creştin săvârşeşte un act imoral, dar necondamnat constituţional şi social, el nu sesizează că a păcătuit în 
faţa lui Dumnezeu, că a călcat porunca lui Hristos, că este în lepădare faţă de Biserică şi faţă de legile 
mântuirii; el nu-şi sesizează apostazia. Pentru acest om, dumnezeu nu mai este Hristos, ci Statul, 
Guvernul, Constituţia, sau poporul, lumea şi legile ei. Acest soi de om săvârşeşte păcatul, atent doar la 
datoria sa publică, iar apoi se poate întoarce liniştit acasă, îşi ia dejunul, se bucurăă liniştit de familie fără 
lăuntrice mustrări şi sufleteşti frământări. E tipul celui care săvârşind păcatul, e vesel, mulţumit, bine 
dispus că şi-a făcut conştiincios „datoria". E tipul celui care în faţa mustrărilor răspunde senin şi candid: 
"eram la serviciu", "am procedat după lege", „am avut ordin", „mi-am făcut datoria", „şeful răspunde" etc. 

Generaţia nepăsării 

Acest gen de oameni au fost uneltele ideale ale tiraniei politice, de la comunism la orice regim 
satanic; acest soi mişună printre noi şi astăzi, unii îşi spun chiar "credincioşi", dar ei vor fi călăii noştri de 
mâine. Vinovaţi suntem toţi cei care ne facem pilde de astfel de moravuri, favorizând răspândirea lor, 
cedând în faţa puterii, a şantajului, a unui interes meschin, a asigurării unui servici, a unui profit nemeritat 
etc. 

Toate acestea la un loc, toata nesiguranţa, toată ezitarea, toată frica de teama şi de dragul lumii sunt 
fiice ale apostaziei; sunt lepădări de adevăr, lepădări de dreptate, lepădări de curaj, lepădări de mucenicie, 
lepădări de dragoste pentru sufletul omului, lepădări de neam, lepădări de credinţă, lepădări de 
Dumnezeu, lepădări de mântuire, de rai, de veşnicie. 

Un mare cuvios al vremii noastre, părintele Paisie Aghioritul, observând toate aceste răni ale 
societăţii, numea lumea contemporana „GENERAŢIA NEPĂSĂRII", adăugând că „nepăsarea faţă de 
Dumnezeu aduce nepăsarea faţă de toate celelalte." 

Da, într-adevar, în nepăsarea faţă de Dumnezeu stă tot dezastrul lumii noastre, toate eşecurile 
noastre, toată deznădejdea noastră, toată teama de viaţă şi de moarte. Dacă trândăvia şi necredinţa au adus 
atât nor de nepăsare şi amorţeală în sufletele noastre, oare ce va fi cu generaţiile viitoare? Nu cumva îşi 
vor urî propria viaţă, oare nu îşi vor urî părinţii, oare nu va fi o lume demonică pe pământ? Vai celor de 
mâine, şi vai nouă, celor de azi, că suntem vrăjmaşii copiilor noştri, suntem vrăjmaşii strămoşilor noştri, 
vrăjmaşii mântuirii neamului omenesc, vrăjmaşii lui Hristos cel răstignit, Care ne mustră cu cuvintele 
acestea: «Dar voi întreceţi măsura părinţilor voştri! şerpi, pui de vipere, cum veţi scăpa de osânda 
gheenei?» {Matei 23, 32-33). 



